CELEX: 
Language: sl
Date: 2022-06-16 00:00:00
Title: DELEGIRANA UREDBA KOMISIJE (EU) / o spremembi Uredbe (EU) 2021/2116 Evropskega parlamenta in Sveta glede izplačevanja predplačil za nekatere intervencije in podporne ukrepe iz uredb (EU) 2021/2115 in (EU) št. 1308/2013 Evropskega parlamenta in Sveta

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Člen 44 Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike
                  1
                državam članicam omogoča, da upravičencem do nekaterih podpornih ukrepov SKP izplačajo predplačila. Člen 44(4) Uredbe (EU) 2021/2116 Komisijo pooblašča, da sprejme delegirane akte za spremembo navedenega člena, tako da doda pravila, ki državam članicam omogočajo plačevanje predplačil v zvezi z intervencijami v nekaterih sektorjih iz naslova III, poglavje III, Uredbe (EU) 2021/2115
                  2
                in nekatere ukrepe, ki urejajo ali podpirajo kmetijske trge iz Uredbe (EU) št. 1308/2013
                  3
               , da bi zagotovili skladno in nediskriminatorno plačilo predplačil.
            
            
               Za zagotovitev prožnosti v smislu finančnega poslovodenja in izboljšanje učinkovitosti intervencij v nekaterih sektorjih iz naslova III, poglavje III, Uredbe (EU) 2021/2115 z zagotavljanjem denarnega toka upravičencem je pomembno državam članicam omogočiti, da upravičencem izplačajo predplačila. To je bilo mogoče že na podlagi Uredbe (EU) št. 1308/2013 za organizacije proizvajalcev v sektorju sadja in zelenjave, ki izvajajo operativne programe, organizacije proizvajalcev in medpanožne organizacije v sektorju oljčnega olja in namiznih oljk, ki izvajajo nacionalne podporne programe, in za upravičence v vinskem sektorju, ki izvajajo ukrepe v okviru nacionalnih podpornih programov za vino.
            
            
               Uporabo takih predplačil za navedene sektorje bi bilo treba uvesti na podlagi Uredbe (EU) 2021/2115 o strateških načrtih. V tem okviru bi bilo treba pravila harmonizirati in razširiti na vse sektorje iz člena 42 Uredbe (EU) 2021/2115, kar pomeni, da bi moralo izplačilo predplačil veljati tudi za čebelarstvo, hmelj in sektorje iz člena 1(2), točke (a)–(h), (k), (m), (o)–(t) in (w), Uredbe (EU) št. 1308/2013 ter za sektorje, ki zajemajo proizvode iz Priloge VI k Uredbi (EU) 2021/2115.
            
            
               Shema pomoči za oskrbo s sadjem in zelenjavo ter mlekom in mlečnimi proizvodi v izobraževalnih ustanovah iz dela II, naslov I, poglavje II, oddelek 1, Uredbe (EU) št. 1308/2013 Evropskega parlamenta in Sveta
                  4
                državam članicam trenutno ne omogoča izplačila predplačil. Glede na izkušnje in da bi prosilcem za pomoč zagotovili prožnost v smislu finančnega poslovodenja ter preprečili nastanek težav z denarnim tokom, je primerno, da imajo države članice možnost izplačevati predplačila pod posebnimi pogoji, določenimi v skladu s členom 44(5) Uredbe (EU) 2021/2116. Glede na to, da se ta shema pomoči upravlja in izvaja med šolskim letom, ki se začne 1. avgusta vsako koledarsko leto, bi se moral sistem predplačil uporabljati od šolskega leta 2023/2024 (1. avgusta 2023).
            
            
               Komisija na podlagi pooblastila iz člena 44(4) Uredbe (EU) 2021/2116 predlaga spremembo člena 44 Uredbe (EU) 2021/2116, da bi vanj vključili možnost, da države članice odobrijo predplačila za intervencije v sektorjih iz člena 42 Uredbe (EU) 2021/2115, shemo pomoči iz dela II, naslov I, poglavje II, oddelek 1, Uredbe (EU) št. 1308/2013 in izredne ukrepe za podporo kmetijskim trgom ter da bi sprejeli potrebne ukrepe za reševanje posebnih težav v nujnih primerih v skladu s členi 219, 220 in 221 Uredbe (EU) št. 1308/2013.
            
            
               2.POSVETOVANJA PRED SPREJETJEM AKTA
            
            
               Posvetovanja, pri katerih so sodelovali strokovnjaki iz vseh 27 držav članic, so potekala v strokovni skupini za kmetijske trge, ustanovljene na podlagi Uredbe (EU) št. 1308/2013, zlasti na sestanku 15. februarja 2022. Na tem sestanku so bile predstavljene zamisli Komisije o področju uporabe delegiranega akta in potrebnih spremembah člena 44 Uredbe (EU) 2021/2116, potekala pa je tudi izmenjava stališč s strokovnjaki. Delegirana uredba je bila nato dopolnjena ob upoštevanju ugotovitev in pripomb strokovnjakov. Delegirani akt je bil od 25. aprila do 23. maja 2022 objavljen za javno posvetovanje na spletišču Europa. Prejet je bil le en prispevek, pripombe v njem pa ne zadevajo tega akta, temveč Delegirano uredbo (EU) 2022/127. Poleg tega v tem delegiranem aktu niso zajeta delna plačila. Državam članicam nič ne preprečuje, da bi odobrile delna plačila sektorskim upravičencem v skladu z nacionalnimi predpisi.
            
            
               3.PRAVNI ELEMENTI DELEGIRANEGA AKTA
            
            
               S tem delegiranim aktom se spreminja člen 44 Uredbe (EU) 2021/2116 glede možnosti, da države članice odobrijo predplačila za intervencije v sektorjih iz člena 42 Uredbe (EU) 2021/2115, sheme pomoči iz dela II, naslov I, poglavje II, oddelek 1, Uredbe (EU) št. 1308/2013 in izredne ukrepe za podporo kmetijskim trgom v skladu s členi 219, 220 in 221 Uredbe (EU) št. 1308/2013.
            
            
               DELEGIRANA UREDBA KOMISIJE (EU) …/…
            
            
               z dne 16.6.2022
            
            
               o spremembi Uredbe (EU) 2021/2116 Evropskega parlamenta in Sveta glede izplačevanja predplačil za nekatere intervencije in podporne ukrepe iz uredb (EU) 2021/2115 in (EU) št. 1308/2013 Evropskega parlamenta in Sveta
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013
                  5
                in zlasti člena 44(4) Uredbe,
            
            
               ob upoštevanju naslednjega:
            
            
               (1)Člen 44 Uredbe (EU) 2021/2116 določa možnost, da države članice upravičencem do nekaterih intervencij in drugih podpornih ukrepov izplačajo predplačila. Uredba (EU) št. 1308/2013 Evropskega parlamenta in Sveta
                  6
                to možnost že določa, vendar le za intervencije v sektorjih sadja in zelenjave, vina, oljčnega olja in namiznih oljk. 
            
         
         
            
               (2)Da bi zagotovili skladno in nediskriminatorno izplačevanje predplačil, bi bilo treba možnost izplačila predplačil razširiti na vse intervencije iz naslova III, poglavje III, Uredbe (EU) 2021/2115 Evropskega parlamenta in Sveta
                  7
               .
            
            
               (3)Iz istega razloga bi bilo treba možnost, da države članice izplačajo predplačila, razširiti na shemo pomoči za oskrbo s sadjem in zelenjavo ter mlekom in mlečnimi proizvodi v izobraževalnih ustanovah iz dela II, naslov I, poglavje II, oddelek 1, Uredbe (EU) št. 1308/2013. Za izplačilo teh predplačil bi morali veljati posebni pogoji, določeni v skladu s členom 44(5) Uredbe (EU) 2021/2116. Glede na to, da upravljanje in izvajanje te sheme pomoči temelji na šolskih letih, kot je opredeljeno v členu 1(2) Izvedbene uredbe Komisije (EU) 2017/39
                  8
               , bi bilo treba sistem predplačil uporabljati za pomoč za šolsko leto 2023/2024 in naslednja šolska leta.
            
            
               (4)Izredni ukrepi za podporo kmetijskim trgom v skladu s členi 219–221 Uredbe (EU) št. 1308/2013 so namenjeni reševanju posebnih težav ali motenj na trgu. Ti izredni ukrepi so lahko v obliki izredne in začasne finančne podpore Unije prizadetim sektorjem. Sedanja pravila državam članicam ne omogočajo, da bi za tovrstno podporo izplačevale predplačila. Vendar izkušnje kažejo, da morajo izredni ukrepi za podporo trgu začeti veljati takoj, da preprečijo nepopravljivo poslabšanje razmer na trgu. Zato je primerno državam članicam dovoliti, da upravičencem do teh izrednih ukrepov za podporo trgu izplačajo predplačila pod posebnimi pogoji, določenimi v skladu s členom 44(5) Uredbe (EU) 2021/2116.
            
            
               (5)Uredbo (EU) 2021/2116 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               V členu 44 Uredbe (EU) 2021/2116 se vstavijo naslednji odstavki 3a, 3b in 3c:
            
            
               „3a. Države članice se lahko odločijo, da upravičencem do intervencij iz naslova III, poglavje III, Uredbe (EU) 2021/2115 izplačajo predplačila pod posebnimi pogoji, določenimi v skladu z odstavkom 5.
            
            
               3b. Države članice se lahko odločijo za izplačilo predplačil v okviru sheme pomoči iz dela II, naslov I, poglavje II, oddelek 1, Uredbe (EU) št. 1308/2013 v zvezi s pomočjo za šolsko leto 2023/2024 in naslednja šolska leta, ob upoštevanju posebnih pogojev, določenih v skladu z odstavkom 5.
            
            
               3c. Države članice se lahko odločijo, da upravičencem do ukrepov za podporo kmetijskim trgom, sprejetih na podlagi členov 219, 220 in 221 Uredbe (EU) št. 1308/2013, izplačajo predplačila pod posebnimi pogoji, določenimi v skladu z odstavkom 5.“
            
            
               Člen 2
            
            
               Ta uredba začne veljati sedmi dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 16.6.2022
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 435, 6.12.2021, str. 187.
               
               
                  
                     (2)
                  
                        Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) ter o razveljavitvi uredb (EU) št. 1305/2013 in (EU) št. 1307/2013 (UL L 435, 6.12.2021, str. 1).
               
               
                  
                     (3)
                  
                        Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
               
               
                  
                     (4)
                  
                        Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
               
               
                  
                     (5)
                  
                        UL L 435, 6.12.2021, str. 187.
               
               
                  
                     (6)
                  
                        Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
               
               
                  
                     (7)
                  
                        Uredba (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) ter o razveljavitvi uredb (EU) št. 1305/2013 in (EU) št. 1307/2013 (UL L 435, 6.12.2021, str. 1).
               
               
                  
                     (8)
                  
                        Izvedbena uredba Komisije (EU) 2017/39 z dne 3. novembra 2016 o pravilih za uporabo Uredbe (EU) št. 1308/2013 Evropskega parlamenta in Sveta v zvezi s pomočjo Unije za oskrbo izobraževalnih ustanov s sadjem in zelenjavo, bananami ter mlekom (UL L 5, 10.1.2017, str. 1).